vznesené Pripomienky v rámci medzirezortného pripomienkového konania

Návrh zákona , ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov 

Počet vznesených pripomienok, z toho zásadných	5  / 1 	

Subjekt	Pripomienka	Typ	
SLASPO 	K čl. I 6. bod 
Navrhujeme vypustiť 6. bod. 

Odôvodnenie: Navrhujeme ponechať doterajšie znenie zákona, t.j. každý manžel/manželka (bez podmienky poberania rodičovského príspevku alebo príspevku na opatrovanie, resp. evidencie na úrade práce), ktorý nemá vlastný príjem, resp. má vlastný príjem v určitej výške (vtedy sa odpočet alikvotne kráti, resp. pri určitom príjme sa vôbec neprizná).Nový návrh môže spôsobiť nárast počtu evidovaných nezamestnaných len kvôli splneniu podmienky na odpočet manželky. 
 	O 	
SLASPO 	K čl. I 8. bod 
Navrhujeme vypustiť 8. bod. 

Odôvodnenie: S navrhovanou úpravou zásadne nesúhlasíme a žiadame ponechať terajšie znenie zákona, t.j. jednotnú sadzbu 19 %. Predložený návrh bude mať negatívny dopad na podnikateľské prostredie, spôsobí zvýšenie nákladov a vyššie daňové zaťaženie podnikateľských subjektov. Nové investície priťahuje predovšetkým podnikateľské prostredie s nízkymi a nie vysokými nákladmi na podnikanie, čo spôsobí zníženie atraktivity podnikateľského prostredia na Slovensku. Zvýšenie daňového zaťaženie bude viesť k ďalšiemu znevýhodneniu subjektov, ktoré hospodária a podnikajú zodpovedne a efektívne. Takáto zmena môže byť ďalším dôvodom pre veľké nadnárodné spoločnosti pri rozhodovaní o zmene právného statusu z akciovej spoločnosti na pobočku. Hlavnú časť záťaže konsolidácie verejných financií na príjmovej časti rozpočtu tak budú znášať podnikateľské subjekty, a teda zamestnávatelia. Ohrozenie zamestnanosti, najmä u menších firiem. 
Taktiež zavedenie progresívneho zdaňovania fyzických osôb je krokom späť, nakoľko spôsobí znevýhodnenie postavenia fyzických osôb, ktorých základ dane presahuje 176,8-násobok platného životného minima a spôsobí to zníženie ich disponibilných príjmov; „lepšie“ zarábajúci sú už „postihnutí“ nemožnosťou uplatnenia nezdaniteľnej časti základu dane na seba, tzv. milionárska daň. Upozorňujeme, že zamestnanci v SR patria už teraz v rámci Európskej únie k najviac zaťaženým, najmä v dôsledku nadmerného odvodového bremena. V tomto roku je daňovo-odvodové zaťaženie zamestnancov na Slovensku vyššie o 2,1 percentuálneho bodu, ako je priemer v EÚ. 
Nový návrh spôsobí komplikácie mzdovým účtovníkom, kde v rámci ročného zúčtovania narastie agenda vysporiadania preplatkov/nedoplatkov. 
 	Z 	
SLASPO 	K čl. I 11. bod 
Navrhujeme vypustiť 11. bod. 

Zároveň upozorňujeme, že zákon č. 36/2005 Z. z. o rodine a o zmene a doplnení niektorých zákonov v platnom znení používa pojem „náhradná starostlivosť“ a nie pojem „starostlivosť nahrádzajúca starostlivosť rodičov“. 
Odôvodnenie: Navrhujeme ponechať terajšie znenie zákona, t.j. do 25 rokov veku dieťaťa, pretože nový návrh nerieši daňový bonus na študentov VŠ, ktorí sa pripravujú na povolanie. 

 	O 	
SLASPO 	Čl. I 19. bod 
Navrhované prechodné ustanovenia sa vzťahujú len zdanenie príjmov zo závislej činnosti zúčtované do 31. decembra 2012 a vyplatené do 31. januára 2013, kde na vykonanie ich ročného zúčtovania sa použije znenie zákona účinného do 31. decembra 2012. 
Nevyhnutné doplniť prechodné ustanovenia aj pre zdanenie príjmov právnických osôb za účtovné obdobie roka 2012, kde na zdanenie príjmov za rok 2012 sa použije znenie zákona účinného do 31. decembra 2012. 
 	O 	
SLASPO 	K čl. II 
Navrhovaným zákonom sa navrhuje účinnosť zákona už od 1. januára 2013. Jednoznačne je potrebné poskytnúť dostatočnú vacatio legis, aby podnikateľské sujekty mohli dostatočne zohľadniť vo svojich rozpočtoch navrhovanú zmenu právnej úpravy, ktorá bude mať negatívny vplyv na podnikateľské prostredie. 	O 	

Vysvetlivky  k použitým skratkám v tabuľke:	
O – obyčajná	
Z – zásadná